L-edukazzjoni vokazzjonali flimkien ma’ sejħa għal impenn akbar mill-ġenituri fl-edukazzjoni ta’ uliedhom huma fost l-elementi li joħorġu mill-pjan strategiku maħsub biex jonqsu l-istudenti li jispiċċaw l-iskola b’livell baxx ta’ ċertifikazzjoni, u ma jkollhomx minn tal-inqas ħames O levels fi grad wieħed sa sebgħa. Il-Gvern nieda strateġija biex sal-2020, jonqsu għal 10 fil-mija ż-żgħażagħ li jitilqu mill-iskola qabel jiksbu ċ-ċertifikati. L-istrateġija hi mmirata lejn żgħażagħ ta’ bejn it-18 u l-24 sena li spiċċaw mill-edukazzjoni obbligatorja b’livell baxx t’edukazzjoni u li mhux jattendu f’xi istituzzjoni edukattiva u lanqas qed jingħataw taħriġ jew apprentistat. Is-sena li għaddiet, ir-rata ta’ żgħażagħ Maltin li ma komplewx jistudjaw wara li temmew l-edukazzjoni obbligatorja kienet disgħa fil-mija ogħla mill-medja fl-Unjoni Ewropea. Fit-tnedija tad-dokument, Mario Cardona id-direttur responsabbli għal din l-istrateġija saħaq li biex l-istrateġija tirnexxi hemm bżonn involviment akbar tal-ġenituri fl-edukazzjoni ta’ uliedhom. L-istrateġija tenfażizza t-taħriġ vokazzjonali, għall-istudenti li jagħżlu li joħorġu mis-sistema edukattiva qabel ma’ jagħlqu t-18-il sena. Bil-għan li jonqsu ż-żgħażagħ li jitilqu mill-iskola kmieni, l-istrateġija tiffoka fuq s-servizz ta’ childcare bla ħlas, is-sistema tal-iskola medja fil-livell sekondarju u l-użu ta’ għodda teknoloġika bħat-tablet fit-tagħlim. Fl-isfond li 55 fil-mija tal-istudenti ma jġibux l-eżamijiet tas-sec fil-livell mill-1 sa 5, il-Ministru tal-Edukazzjoni, Evarist Bartolo ħabbar li se tingħata alternattiva oħra għas-sistema tas-SEC. Spjega li qed jkunu żviluppati programmi għal kwalifiċi differenti f’diversi suġġetti li se jagħtu ċans lill-istudenti jkomplu f’istituzzjonijiet bħall-MCAST u l-ITS mingħajr ma jkollhom għalfejn jirrepetu dak li jkunu għamlu fis-sekondarja.